
RAPORT

asupra propunerii legislative privind acordarea primelor de odihnă şi tratament
1. În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind acordarea primelor de odihnă şi tratament, trimisă cu adresa nr.P.l.-X 215 din 19 aprilie 2004.
La întocmirea prezentului raport, Comisia a avut în vedere avizele primite de la Consiliul Legislativ, Consiliul Economic şi Social, punctul de vedere al Guvernului şi avizele de la următoarele comisii:

· Comisia pentru buget, finanţe şi bănci;

· Comisia juridică, de disciplină şi imunităţi.
Propunerea legislativă are ca obiect de reglementare acordarea primelor de odihnă şi tratament, sub forma unor bonuri de valoare, pentru salariaţii din cadrul societăţilor comerciale, regiilor autonome şi din sectorul bugetar, precum şi din cadrul unităţilor cooperatiste şi al celorlalte persoane juridice şi fizice care încadrează personal prin încheierea unui contract individual de muncă, primă suportată integral pe costuri de angajatorii din sectoarele economice şi din bugetul de stat de către angajatorii din sectorul bugetar.
Comisia propune Plenului respingerea iniţiativei legislative întrucât contractul colectiv de muncă unic la nivel naţional prevede suportarea cheltuielilor pentru bilete de tratament şi odihnă în limita fondului pentru acţiuni sociale constituit conform prevederilor legale (art.63 din Contractul colectiv de muncă nr.1116/30.01.2003).

Articolul 64 din acelaşi contract colectiv de muncă reglementează acordarea de bilete de odihnă şi tratament şi pentru salariaţii instituţiilor publice. Pentru alte categorii de salariaţi, reglementările de această natură se regăsesc în statutele proprii.

Întrucât cadrul legal pentru acordarea biletelor de tratament şi odihnă există şi acoperă toate categoriile de salariaţi, este inoportună elaborarea unui nou act normativ în acest domeniu.
2. Propunerea legislativă face parte din categoria legilor ordinare, conform prevederilor constituţionale, şi a fost respinsă de Senat în şedinţa din 8 aprilie 2004, cu respectarea prevederilor art.76 alin.(2) din Constituţie, republicată.

3. La lucrările comisiei au fost prezenţi 18 deputaţi, din totalul de 21 membri ai comisiei.

La dezbaterea propunerii legislative a participat ca invitat, în conformitate cu prevederile art.51 şi 52 din Regulamentul Camerei Deputaţilor, d-na Cornelia Velicu, din partea Ministerului Muncii, Solidarităţii Sociale şi Familiei.
4. Propunerea legislativă, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterilor în şedinţa din data de 11 mai 2004, Comisia a propus respingerea propunerii legislative cu 13 voturi pentru şi 3 voturi împotrivă.

